উমর (মিরন শাহের পুত্র)

**উমর মির্জা** ( – ১৪০৭) ছিলেন তৈমুরি রাজবংশের একজন সদস্য এবং এর প্রতিষ্ঠাতা মধ্য এশীয় বিজয়ী তৈমুর লঙের নাতি।

তৈমুরের মৃত্যুর পর শুরু হওয়া গৃহযুদ্ধে তিনি সক্রিয়ভাবে অংশ নেন; যা ছিল মূলত তার নিজের অধিকৃত অঞ্চলের ওপর নিয়ন্ত্রণ বজায় রাখা এবং সম্ভবত নিজের সিংহাসন দখলের আকাঙ্ক্ষা থেকে। তিনি তার ভাই আবু বকর এবং পিতা মিরান শাহের বিরুদ্ধে যুদ্ধ করেন। অবশেষে তার চাচা শাহরুখের বিরুদ্ধে একটি ব্যর্থ বিদ্রোহের পর তার মৃত্যু হয়।

## পটভূমি
১৩৮৩ সালের দিকে জন্মগ্রহণ করা উমর ছিলেন তৈমুরের তৃতীয় পুত্র মিরান শাহের পঞ্চম পুত্র। তার মা ছিলেন মঙ্গোল রাজকুমারী উরুন সুলতান খানিকা, যিনি তৈমুরের হাতের পুতুল খান সোয়ুরঘাতমিশের কন্যা ছিলেন।

[থাম্ব|উমর মির্জার পিতা [মিরান শাহ|মিরান শাহের সমসাময়িক প্রতিকৃতি। এটি ১৪০৫-১৪০৯ সালের মধ্যে তার পুত্র খলিল সুলতানের নির্দেশে একটি সচিত্র তৈমুরি বংশলতিকার (TSMK, H2152) জন্য তৈরি করা হয়েছিল।]]
দাদার জীবদ্দশাতেই উমর গভর্নর হিসেবে সক্রিয় ছিলেন।
১৪০৩ সালে তৈমুরের মনোনীত উত্তরাধিকারী মুহাম্মদ সুলতানের মৃত্যুর পর সাম্রাজ্যের প্রদেশগুলো পুনর্গঠন করা হয়। তখন প্রাক্তন ইলখানাতের অঞ্চলগুলো মিরান শাহের পুত্রদের মধ্যে ভাগ করে দেওয়া হয়। প্রায় বিশ বছর বয়সী উমরকে পশ্চিম ইরানের আজারবাইজান অঞ্চলের দায়িত্ব দেওয়া হয়। তার সাথে তৈমুরের অন্যতম শক্তিশালী *[[আমির|আমির]]* জাহানশাহ বিন চেকেুকেও নিযুক্ত করা হয়েছিল। তবে তৈমুরের নিয়মকানুনের প্রতি উমরের শ্রদ্ধার অভাব রয়েছে এমন ধারণার কারণে জাহানশাহ শীঘ্রই তার সাথে দ্বিমত পোষণ করতে শুরু করেন।

## তৈমুরি যুদ্ধসমূহ
১৪০৫ সালের ফেব্রুয়ারিতে তৈমুরের মৃত্যুর পর উমর এবং তার ভাইয়েরা নিজেদের মধ্যে, তাদের পিতা মিরান শাহের সাথে এবং প্রতিবেশী রাজপুত্রদের সাথে অনবরত যুদ্ধে লিপ্ত হন। *আমিররা* রাজপুত্রদের মধ্যে নিয়মিত পক্ষ পরিবর্তন করতেন। রাজপুত্রদের কাছে সৈন্যদের বেতন দেওয়ার টাকা ফুরিয়ে গেলে তারা সৈন্যদের নিজেদেরই প্রদেশ লুণ্ঠনের অনুমতি দিয়ে তুষ্ট রাখতেন।

তৈমুরের মৃত্যুর প্রায় এক মাস পরে, উমরের সাথে ক্রমশ দূরত্ব বেড়ে যাওয়া জাহানশাহ বিন চেকেু তার বিরুদ্ধে বিদ্রোহ করেন। উমর যখন তার তাঁবুতে উপদেষ্টাদের সাথে পরামর্শ করছিলেন, তখন জাহানশাহ সেখানে উপস্থিত হয়ে রাজপুত্রের ঘনিষ্ঠ কয়েকজনকে হত্যা করেন। তবে নিজের সংখ্যা স্বল্পতা বুঝতে পেরে জাহানশাহ পালিয়ে যান এবং পরে ধাওয়া খেয়ে নিহত হন। ঐতিহাসিক বিয়াট্রিস ফোর্বস মাঞ্জ মনে করেন যে, জাহানশাহ হয়তো উমরের মাধ্যমে বা নিজের নামে আজারবাইজান শাসন করার আকাঙ্ক্ষা পোষণ করতেন।

এই সময়ে উমরের ভাই আবু বকর সুলতান আহমদ জালাইরের কাছে নিজের প্রদেশ হারিয়ে মিরান শাহের সাথে আজারবাইজানে উমরের কাছে আসেন। তবে রাজপুত্রদের মধ্যে শীঘ্রই বিবাদ শুরু হয় এবং উমর আবু বকরকে সোলতানিহে বন্দী করেন এবং তার সেনাবাহিনী লুণ্ঠন করেন। কিন্তু আবু বকর শহরের কোষাগার নিয়ে পালিয়ে যেতে সক্ষম হন। মিরান শাহ উমরের হাতে বন্দী হওয়ার ভয়ে আগেই সরে গিয়েছিলেন; আবু বকর বৃহত্তর খোরাসানে তার পিতার সাথে যোগ দেন। পরে পিতা ও পুত্র উভয়েই ফিরে এসে সোলতানিহ দখল করেন। অনেক *আমির* তাকে ত্যাগ করার ফলে উমর মারাঘেহতে পিছু হটেন। সেখানে তিনি বারলাস, সুলদুস এবং তুর্কমেন সৈন্যদের নিয়ে একটি নতুন সেনাবাহিনী গঠন করেন। তিনি নিজেকে শক্তিশালী করার উদ্দেশ্যে তাবরিজে যাওয়ার চেষ্টা করেন, কিন্তু স্থানীয় জনগণ তাকে শহরে প্রবেশ করতে বাধা দেয়; কারণ অতি সম্প্রতি তারা উমরের কর্মকর্তাদের লুণ্ঠনের শিকার হয়েছিল।

আবু বকরের আগমনের খবর শুনে উমর তার চাচাতো ভাইদের সাহায্য চাইতে ফর্স প্রদেশে যান। সেখানে তিনি প্রয়াত প্রথম উমর শেখ মির্জার পুত্র পীর মুহাম্মদ, রুস্তম এবং ইস্কান্দার মির্জার সাহায্য পান। তারা সবাই মিলে ১৪০৬ সালের এপ্রিলে আবু বকর ও মিরান শাহের বিরুদ্ধে যুদ্ধ করেন, কিন্তু পরাজিত হন। পরাজিত রাজপুত্রদের রুস্তমের নিয়ন্ত্রণে থাকা ইস্পাহান পর্যন্ত ধাওয়া করা হয়, যেখানে আবু বকর তাদের অবরোধ করেও সফল হতে পারেননি।

এরপর উমর শেখের পুত্ররা তাদের নিজ নিজ দুর্গে ফিরে যান এবং উমর খোরাসানে তার চাচা শাহরুখের কাছে আশ্রয় নেন। শাহরুখ তাকে মজান্দারনের শাসনভার অর্পণ করেন। তবে কাস্টিলীয় দূত রুই গনজালেজ ডি ক্লাভিজোর মতে, উমরের লক্ষ্য ছিল সিংহাসন দখল করা। ছয় মাসের মধ্যেই তিনি বিদ্রোহ করেন এবং জাম শহরের কাছে এক যুদ্ধে শাহরুখের কাছে পরাজিত হন।

## মৃত্যু
উমর সম্ভবত তার ভাই খলিল সুলতানকে সমরকন্দ থেকে হটিয়ে দেওয়ার উদ্দেশ্যে মাওয়ারান্নাহরের দিকে পিছু হটেন। তবে মুরঘাব নদীর কাছে তিনি ধরা পড়েন এবং গুরুতর আহত অবস্থায় তাকে শাহরুখের সামনে আনা হয়। শাহরুখ তার প্রতি সদয় আচরণ করেন এবং চিকিৎসার জন্য তাকে হেরাটে পাঠানোর ব্যবস্থা করেন। কিন্তু মে ১৪০৭ সালে পথে থাকা অবস্থাতেই উমরের মৃত্যু হয়।

## তথ্যসূত্র

## গ্রন্থপঞ্জি
*

*

*

*

বিষয়শ্রেণী:১৩৮৩-এ জন্ম
বিষয়শ্রেণী:১৪০৭-এ মৃত্যু
বিষয়শ্রেণী:তৈমুরি রাজপুত্র
বিষয়শ্রেণী:তৈমুরি সাম্রাজ্যের গভর্নর
বিষয়শ্রেণী:জন্মের সাল অনিশ্চিত